కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
మొహాలి వన్డేలో ఆస్ట్రేలియా టార్గెట్ 359
ఈ ఏడాది తొలిసారి వన్డేల్లో మొదటి వికెట్‌కి 100 పరుగుల భాగస్వామ్యాన్ని నెలకొల్పిన ఈ ఓపెనింగ్ జోడీ.. అదే క్రమంలో డబుల్ సెంచరీ దిశగా దూసుకెళ్లింది. కానీ.. జట్టు స్కోరు 193 వద్ద సిక్స్ కొట్టే ప్రయత్నంలో రోహిత్ శర్మ ఔటైపోయాడు.
Samayam Telugu | Updated:
Mar 10, 2019, 05:51PM IST
మొహాలి వన్డేలో ఆస్ట్రేలియా టార్గెట్ 359
హైలైట్స్
ఎట్టకేలకి ఈ ఏడాది తొలి సెంచరీ నమోదు చేసిన శిఖర్ ధావన్
కొద్దిలో శతకం చేజార్చుకున్న రోహిత్ శర్మ
తొలి వికెట్‌కి 193 పరుగుల భాగస్వామ్యం నెలకొల్పిన ధావన్- రోహిత్ జోడీ
ఆఖర్లో మెరుపులు మెరిపించిన రిషబ్ పంత్, విజయ్ శంకర్
వన్డే ప్రపంచకప్ ముంగిట భారత్ ఓపెనర్లు ఎట్టకేలకి ఫామ్ అందుకున్నారు. ఆస్ట్రేలియాతో మొహాలి వేదికగా ఆదివారం జరుగుతున్న నాలుగో వన్డేలో శిఖర్ ధావన్ (143: 115 బంతుల్లో 18x4, 3x6) సెంచరీతో చెలరేగగా.. రోహిత్ శర్మ (95: 92 బంతుల్లో 7x4, 2x6) శతక సమాన ఇన్నింగ్స్ ఆడటంతో ఆస్ట్రేలియాకి 359 పరుగుల భారీ లక్ష్యాన్ని టీమిండియా నిర్దేశించింది. సుదీర్ఘకాలం తర్వాత తొలి వికెట్‌కి 193 పరుగుల భాగస్వామ్యం నెలకొల్పిన ధావన్- రోహిత్ జోడీ.. జట్టు భారీ స్కోరుకి బాటలు వేయగా.. స్లాగ్ ఓవర్లలో రిషబ్ పంత్ (36: 24 బంతుల్లో 4x4, 1x6), విజయ్ శంకర్ (26: 15 బంతుల్లో 1x4, 2x6) బ్యాట్ ఝళిపించేశారు. దీంతో 50 ఓవర్లలో భారత్ 9 వికెట్ల నష్టానికి 358 పరుగులు చేసింది. ఆస్ట్రేలియా బౌలర్లలో పాట్ కమిన్స్ ఐదు వికెట్లు తీయగా.. రిచర్డ్‌సన్ మూడు, ఆడమ్ జంపాకి ఒక వికెట్ దక్కింది.
మ్యాచ్‌లో టాస్ గెలిచిన భారత్ కెప్టెన్ విరాట్ కోహ్లీ బ్యాటింగ్ ఎంచుకున్నాడు. ఆస్ట్రేలియాపై తొలి మూడు వన్డేల్లోనూ నిరాశపరిచిన శిఖర్ ధావన్ ఆరంభం నుంచే వరుస బౌండరీలతో జోరు అందుకోగా.. క్రీజులో కుదురుకునే వరకూ నెమ్మదిగా ఆడిన రోహిత్ శర్మ మొదటి పవర్‌ప్లే ముగిసిన తర్వాత బ్యాట్ ఝళిపించాడు. ఈ క్రమంలో ఇద్దరూ పోటీపడి మరీ బౌండరీలు బాదడంతో ఒకానొక దశలో భారత్ జట్టు 370పైచిలుకు స్కోరు సాధించేలా కనిపించింది. ఈ క్రమంలో 44 బంతుల్లోనే శిఖర్ ధావన్ అర్ధశతకం పూర్తి చేసుకోగా.. రోహిత్ శర్మ 61 బంతుల్లో 50 పరుగుల మైలురాయిని అందుకున్నాడు.
ఈ ఏడాది తొలిసారి వన్డేల్లో మొదటి వికెట్‌కి 100 పరుగుల భాగస్వామ్యాన్ని నెలకొల్పిన ఈ ఓపెనింగ్ జోడీ.. అదే క్రమంలో డబుల్ సెంచరీ దిశగా దూసుకెళ్లింది. కానీ.. జట్టు స్కోరు 193 వద్ద సిక్స్ కొట్టే ప్రయత్నంలో రోహిత్ శర్మ ఔటై.. సెంచరీని చేజార్చుకోగా.. 97 బంతుల్లో శిఖర్ ధావన్‌ 100 పరుగుల మైలురాయిని అందుకున్నాడు. వన్డే కెరీర్‌లో శిఖర్ ధావన్‌కి ఇది 16వదికాగా.. ఈ ఏడాది ఇదే మొదటిది కావడం విశేషం.
సెంచరీ సాధించిన తర్వాత శిఖర్ ధావన్ శివాలెత్తిపోయాడు. పేసర్లు, స్పిన్నర్లు అని తేడాలేకుండా.. బౌండరీల మోత మోగించాడు. ఈ క్రమంలో జట్టు స్కోరు 254 వద్ద పాట్ కమిన్స్ బౌలింగ్‌లో శిఖర్ ధావన్ క్లీన్‌బౌల్డవగా.. అనంతరం వచ్చిన విరాట్ కోహ్లి (7: 6 బంతుల్లో 1x4), లోకేశ్ రాహుల్ (26: 31 బంతుల్లో 1x4), కేదార్ జాదవ్ (10: 12 బంతుల్లో) నిరాశపరిచారు. కానీ.. రిషబ్ పంత్, విజయ్ శంకర్ స్లాగ్ ఓవర్లలో క్రీజులో ఉన్నంతసేపూ దూకుడుగా ఆడారు. ఇన్నింగ్స్ చివరి బంతి, తాను ఎదుర్కొన్న తొలి బంతినే జస్‌ప్రీత్ బుమ్రా (6 నాటౌట్: 1 బంతి 1x6) సిక్స్‌గా కొట్డడం విశేషం.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.